# L’Heptaméron des nouvelles (1559)/Nouvelle 29
#### NOVVELLE VINGTNEVFIESME.

En la Comté du Maine, en vn village nõmé Arcelles, y auoit vn riche homme laboureur, qui en ſa vieilleſſe eſpouſa vne belle ieune femme, qui n’eut de luy nuls enfans : mais de ſa perte ſe reconforta auec pluſieurs amis. Et quand les gentils-hommes & gens d’apparence luy faillirent, elle retourna à ſon dernier recours, qui eſtoit l’egliſe, & print compaignon de ſon peché celuy qui l’en pouuoit abſouldre : ce fut ſon curé, qui ſouuent venoit veoir la brebis. Le mary vieil & peſant n’en auoit nulle doubte : mais à cauſe qu’il eſtoit rude & robuſte, ſa femme ioüoit ſon miſtere le plus ſecrettement qu’il luy eſtoit poſsible, craignant ſi ſon mary l’apperceuoit, qu’il ne la tuaſt. Vn iour qu’il eſtoit dehors, ſa femme ne penſant qu’il reuint ſi toſt, enuoya querir monſieur le curé pour la confeſſer. Et ainſi qu’ils faiſoient bonne chere enſemble, ſon mary arriua ſi ſoudainement, qu’il n’eut loiſir de ſe retirer de ſa maiſon : mais regardant le moyen de ſe cacher, monta par le conſeil de ſa femme dedans vn grenier, & couurit la trappe par ou il monta, d’vn van à vanner. Le mary entra en la maiſon : & elle, de peur qu’il euſt quelque ſoupçon, le feſtoya ſi bien à ſon diſner, qu’elle n’eſpargna point le boire, dont il print ſi bonne quantité auecques la laſſeté qu’il auoit eu au labeur des champs, qu’il luy print enuie de dormir, eſtant aſsis en vne chaire deuant ſon feu. Le curé, qui s’ennuyoit d’eſtre ſi longuement en ſon grenier, n’oyant point de bruit en la chambre, s’aduança ſur la trappe, & en allongeant le col le plus qu’il luy fut poſsible, aduiſa que le bon homme dormoit. Et en regardant s’appuya par meſgarde ſur le van ſi lourdement, que van & homme tresbucherẽt à bas aupres du bon homme qui dormoit, lequel ſe reſueilla à ce bruit. Et le curé, qui fut pluſtoſt leué que l’autre n’eut ouuert les yeux, luy diſt : Mon compere, voyla voſtre van, & grand mercy : & ce dict, s’enfuit. Et le pauure laboureur tout eſtonné demanda à ſa femme : qu’eſt-ce lá ? Elle luy reſpondit : Mon amy, c’eſt voſtre van que le curé auoit emprunté, il vous l’eſt venu rendre. Lequel tout grondant, luy diſt : C’eſt bien lourdement rendu ce que lon a emprunté : car ie penſois que la maiſon tombaſt par terre. Par ce moyen ſe ſaulua le curé aux deſpens du bon homme, qui ne trouua rien mauuais, que la rudeſſe dont il auoit vſé en rendant ſon van.
Mes dames, le maiſtre, qu’il ſeruoit, le ſaulua pour lors, à fin de plus longuement le poſſeder & tourmenter. N’eſtimez pas, diſt Guebron, que les ſimples gens ſoient exempts de malice non plus que nous, mais en ont beaucoup d’auantage. Car regardez moy les larrons, meurtriers, ſorciers, faulx monnoyeurs, & toutes ces manieres de gens, deſquels l’eſprit n’a iamais repos, ce ſont tous pauures gẽs & mecaniques. Ie ne trouue point eſtrange, dist Parlamente, que la malice y ſoit plus que aux autres : mais ouy bien qu’amour les tourmente parmy le trauail qu’ils ont d’autres choſes, ne qu’en vn cueur vilain vne paſsion ſi gentille ſe puiſſe mettre. Ma dame, dit Saffredent, vous ſçauez que maiſtre Iean de Meun a dict, qu’auſsi bien ſont amourettes ſoubs bureau que ſoubs brunettes. Et auſsi l’amour, de qui le compte parle, n’eſt pas de celle qui faict porter le harnois. Car tout ainſi que les pauures gens n’ont les biens, ne les honneurs comme nous, auſsi ont ils les commoditez de nature plus à leur aiſe que nous n’auons. Leurs viandes ne ſont ſi friandes, mais ils ont meilleur appetit, & ſe nourriſſent mieux de gros pain, que nous de reſtaurans. Ils n’ont pas les licts ſi beaux & ſi bien faits que les noſtres, mais ils ont le ſommeil meilleur que nous, & le repos plus grand. Ils n’ont point les dames peinctes & parées, que nous idolatrons : mais ils ont la iouïſſance de leurs plaiſirs plus ſouuent que nous, & ſans craindre les parolles, ſinon des beſtes & des oyſeaux qui les voyent. Bref en ce que nous auons ils deffaillent, & en ce que nous n’auons ils abondent. Ie vous prie, diſt Nomerfide, laiſſons lá ce paiſant auecques ſa paiſante, & auant veſpres acheuons noſtre iournée, à laquelle Hircan mettra fin. Vrayement, diſt il, ie vous en garde vne auſsi piteuſe & eſtrange, qu’autre qui ſoit. Et combien qu’il me faſche fort de dire mal de quelque dame, ſçachant que les hommes tant pleins de malice, ſont touſiours conſequence de la faulte d’vne ſeule, pour blaſmer toutes les autres : ſi eſt-ce que l’eſtrange cas me fera oublier ma crainte : & auſsi peult eſtre que l’ignorance deſcouuerte, fera les autres plus ſages.